《登吴宁台柬梓材台在东阳县廨后园》
清代·许传霈

吴宁有高台，台名吴宁建。南唐迄有明，累朝勤葺缮。

我居台之西，楼阁列灿烂。倒影入池塘，波平揩匹练。

桃柳数十株，荫密新栽遍。花落閒扑窗，絮飞徐沾砚。

旅子知昼长，抛卷神初倦。邀客登斯楼，风光来面面。

层磴架岧峣，危槛复盘旋。山翠压城高，岭石补云断。

春色明媚时，一时经百变。田野扇和风，耒耜集芳甸。

遗爱在此间，古今人如见。况移孝作忠，盛名犹炳焕。

以此教斯民，斯民饥渴愿。须臾起晚炊，郭外斜阳半。

驱犊归家家，柴门蒸麦饭。相聚话使君，农欢妇无叹。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。